Ο **Φίλιππος Πατσαλής** είναι Ελληνοκύπριος πολιτικός και ιατρός. Διετέλεσε Υπουργός Υγείας της Κύπρου.

Βιογραφικά στοιχεία
-------------------

Ο Φίλιππος Πατσαλής γεννήθηκε στις 12 Ιουλίου 1962 στην Αθηένου. Σπούδασε βιολογία στο Αριστοτέλειο Πανεπιστήμιο Θεσσαλονίκης. Ακολούθως απέκτησε μεταπτυχιακούς τίτλους MA, MPh και διδακτορικό PhD στην ανθρώπινη γενετική από το Κολλέγιο Σίτυ της Νέας Υόρκης. Συνέχισε με μεταδιδακτορικές σπουδές στο Πανεπιστήμιο της Νέας Υόρκης και στο Πανεπιστήμιο Κολούμπια. Ειδικεύτηκε στο Memorial Slοan-Kettering Cancer Center και στο Cornell Medical Center.

Έλαβε επαγγελματική άδεια στις ειδικότητες κυτταρογενετικής και μοριακής γενετικής από το New York Department of Health, από το American Board of Bioanalysis και από το College of American Pathologists. Επέστρεψε στην Κύπρο το 1993. Δημιούργησε και διεύθυνε το Τμήμα Κυτταρογενετικής στο υπό ίδρυση τότε Ινστιτούτο Νευρολογίας και Γενετικής Κύπρου. Το 2007 ανέλαβε ως Γενικός Εκτελεστικός Ιατρικός Διευθυντής του Ινστιτούτου Νευρολογίας και Γενετικής Κύπρου. Επιπρόσθετα, είναι καθηγητής γενετικής και Provost (Γενικός Διευθυντής) στη Σχολή Μοριακής Ιατρικής Κύπρου και του έχουν δοθεί τιμητικά τίτλοι καθηγητή σε πανεπιστήμια της Κύπρου και του εξωτερικού.

Συμμετέχει σε πολλές ακαδημαϊκές και διοικητικές δραστηριότητες στην Κύπρο και διεθνώς (π.χ. Πρόεδρος της Εθνικής Επιτροπής Έρευνας, Καινοτομίας και Τεχνολογικής Ανάπτυξης, Πρόεδρος της Εταιρείας Ανθρώπινης Γενετικής Κύπρου, Διοικητικός Σύμβουλος του European Cytogeneticists Association, Διοικητικός Σύμβουλος του European Society of Human Genetics κ.ά.).

Έχει εξασφαλίσει δεκάδες ανταγωνιστικά ερευνητικά προγράμματα από την Ευρωπαϊκή Ένωση, συμπεριλαμβανομένου και του πιο σημαντικού προγράμματος της Ευρωπαϊκής Ένωσης, το ERC Advanced Grant, το οποίο δίδεται σε πολύ λίγους ανώτερους επιστήμονες της Ευρώπης με μοναδικό κριτήριο την αριστεία. Έχει διορισθεί σε πολλά Συμβούλια Έκδοσης (Editorial Board) σε διεθνή επιστημονικά περιοδικά. Έχει συνεισφέρει κεφάλαια σε οκτώ βιβλία και έχει δημοσιεύσει πάνω από 100 επιστημονικά πρωτότυπα άρθρα σε έγκριτα διεθνή επιστημονικά περιοδικά όπως το Nature Medicine, Lancet, κ.α..

Ακόμη, είναι Επιστημονικός Υπεύθυνος και Επικεφαλής της ερευνητικής ομάδας η οποία ανακάλυψε και έκανε πατέντα τη μέθοδο της μη-επεμβατικής προγεννητικής διάγνωσης για το σύνδρομο Down. Έχει βραβευθεί με περισσότερα από 30 εθνικά και διεθνή βραβεία, όπως το Εθνικό Βραβείο Έρευνας το 2008, το Εθνικό Βραβείο Καινοτομίας το 2009, το Βραβείο Διακεκριμένου Απόφοιτου των ΗΠΑ του Υπουργείου Εξωτερικών των ΗΠΑ το 2011, το βραβείο Άνδρας της Χρονιάς 2011 καθώς και το Αργυρό Μετάλλιο του Κοινοβουλίου το 2012, το οποίο αποτελεί την ύψιστη διάκριση της Βουλής των Αντιπροσώπων.

Το 2013 βραβεύτηκε με το εθνικό βραβείο της Κύπρου για τη διάκριση, την επιστημονική του αριστεία και για την εξασφάλιση του ERC Advanced Grant από το Ευρωπαϊκό Συμβούλιο Έρευνας.

Είναι νυμφευμένος με την Παναγιώτα Πατσαλή και έχει μία κόρη και δύο υιούς.

Πολιτική διαδρομή
-----------------

Στις 14 Μαρτίου 2014 διορίστηκε Υπουργός Υγείας στην κυβέρνηση Νίκου Αναστασιάδη, θέση στην οποία παρέμεινε έως τις 26 Ιουλίου 2015. Αποχώρησε μετά από δική του παραίτηση για προσωπικούς λόγους.

Παραπομπές
----------

1. 1 2  «Προηγούμενοι Υπουργοί». *www.moh.gov.cy*. Υπουργείο Υγείας. Αρχειοθετήθηκε από το πρωτότυπο στις 18 Ιουλίου 2019. Ανακτήθηκε στις 18 Ιουλίου 2019.
2. 1 2 3 4 5 6 7 8 9 10 11 12 13 14 15 16 17 18  «Βιογραφικό Σημείωμα». Υπουργείο Υγείας (Κύπρος). 1 Νοεμβρίου 2014. Αρχειοθετήθηκε από το πρωτότυπο στις 1 Νοεμβρίου 2014. Ανακτήθηκε στις 1 Νοεμβρίου 2014.
3. ↑  «Δρ. Φίλιππος Πατσαλής: πρωτοπορώντας διεθνώς με έδρα την Κύπρο». 29 Μαρτίου 2017. Αρχειοθετήθηκε από το πρωτότυπο στις 27 Φεβρουαρίου 2020. Ανακτήθηκε στις 27 Φεβρουαρίου 2020.
4. ↑  «Κατάλογος Ονομάτων Υπουργών και Υφυπουργών από την Ανακήρυξη της Δημοκρατίας». *www.cm.gov.cy*. Αρχειοθετήθηκε από το πρωτότυπο στις 27 Ιουλίου 2019. Ανακτήθηκε στις 27 Ιουλίου 2019.
5. ↑  «Παραίτηση Φίλιππου Πατσαλή από το Υπουργείο Υγείας». *www.sigmalive.com*. 11 Ιουλίου 2015. Αρχειοθετήθηκε από το πρωτότυπο στις 27 Φεβρουαρίου 2020. Ανακτήθηκε στις 27 Φεβρουαρίου 2020.

Πηγές
-----

* «Βιογραφικό Σημείωμα». Υπουργείο Υγείας (Κύπρος). 1 Νοεμβρίου 2014. Αρχειοθετήθηκε από το πρωτότυπο στις 1 Νοεμβρίου 2014. Ανακτήθηκε στις 1 Νοεμβρίου 2014.

| Πολιτικά αξιώματα
 |
| --- |
| ΠροκάτοχοςΠέτρος Πετρίδης | **Υπουργός Υγείας**27 Ιουλίου 2015 - 28 Φεβρουαρίου 2018 | ΔιάδοχοςΓιώργος Παμπορίδης |

|  |  |  |  |  |
| --- | --- | --- | --- | --- |
| 

| π • σ • ε
Υπουργείο Υγείας |
| --- |
|  |
| Διατελέσαντεςυπουργοί | 
* Νιαζί Μανιέρα
* Στέλλα Σουλιώτη
* Τάσσος Παπαδόπουλος
* Μιχάλης Γλυκύς
* Ζήνων Σεβέρης
* Χρίστος Βάκης
* Ανδρέας Μικελλίδης
* Γεώργιος Τομπάζος
* Χρίστος Πελεκάνος
* Πανίκος Παπαγεωργίου
* Μανώλης Χριστοφίδης
* Χρίστος Σολωμής
* Φρίξος Σαββίδης
* Ντίνα Ακκελίδου
* Ανδρέας Χρίστου
* Ανδρέας Γαβριηλίδης
* Χάρης Χαραλάμπους
* Κώστας Καδής
* Χρίστος Πατσαλίδης
* Σταύρος Μαλάς
* Ανδρούλα Αγρότου
* Πέτρος Πετρίδης
* Φίλιππος Πατσαλής
* Γιώργος Παμπορίδης
* Κωνσταντίνος Ιωάννου
* Μιχάλης Χατζηπαντέλα
 |

 |